Cele besoek familie van vermoorde beamptes | Netwerk24
Deur Warda Meyer en Jana Breytenbach 05 September 2019 12:22
Bheki Cele, minister van polisie, besoek Donderdag die families van die twee Kaapse wetstoepassingsbeamptes wat Woensdag op die Kaapse Vlakte vermoor is.
Sithembile Nyangiwe en Jan Nieuwenhuys, onderskeidelik van Delft en Thornton, is Woensdag helder oordag in Sweet Home Farm in Philippi deur rowers geskiet.
Jan Nieuwenhuys is een van die beamptes wat Woensdag in Philippi doodgeskiet is.
Vier mans en 'n jong vrou is in hegtenis geneem nadat die vermoorde beamptes se vuurwapens in hul besit gevind is.
Nyangiwe en Nieuwenhuys het in hul voertuig gesit en 'n kontrakteur en sy werkers opgepas wat besig was met bouwerk in die gebied.
Twee mans het hulle genader, op hulle losgebrand en die twee in die kop en bolyf geskiet. Nieuwenhuys is in die voertuig gekry en Nyangiwe het buite die voertuig op die grond gelê.
Hulle is albei in die kop geskiet en in 'n kritieke toestand per helikopter na 'n hospitaal gebring, waar hulle dood is.
Luidens 'n polisieverklaring sal Cele eers die huis van Nyangiwe besoek en daarna na Nieuwenhuys se familie gaan.
Die Wes-Kaapse polisie het Woensdagaand bevestig dat provinsiale speurders, ondersteun deur lede van Operasie Lockdown, in 'n multidissiplinêre operasie die vier mans tussen die ouderdomme van 19 en 33 jaar, asook 'n 23-jarige vrou in hegtenis geneem het.
"Die verdagtes is in besit gevind van vier vuurwapens - drie Glocks en 'n Norinco - vyf magasyne en 45 patrone in die informele nedersetting Ramaphosa in Nyanga," sê lt.kol. Andrè Traut, Wes-Kaapse polisiewoordvoerder.
Volgens Traut is twee van die Glocks as die vuurwapens geïdentifiseer wat by die vermoorde wetstoepassers gesteel is. Daar word na nog verdagtes gesoek.
Dan Plato, burgemeester van Kaapstad, het die aanval skerp veroordeel.
"Ek veroordeel hierdie hartelose daad en doen 'n beroep op die Suid-Afrikaanse Polisiediens (SAPD) om die skuldiges vas te trek en seker te maak dat hulle die volle mag van die gereg voel."
Plato het sy medelye met die families, vriende en kollegas van die twee beamptes uitgespreek.
Shooting incident: Browns Farm. Two patients with critical injuries airlifted to hospital. Excellent team work from all services involved.@ER24EMS @Netcare911_sa @cptfrs @RoninSAfrica @WCHEMS @tgfmaartens @maxinehalltwit @craigwylie @AIRMERCYSERVICE @SAPoliceService pic.twitter.com/oKc3eJwrVj
— Lima Charlie 1 (@LimaCharlie1) September 4, 2019
JP Smith, burgemeesterskomiteelid vir veiligheid, het die aanval beskryf as 'n sinlose daad van uiterste geweld teen beamptes wat die gemeenskap gedien het.
Bonginkosi Madikizela, Wes-Kaapse DA-leier, het namens die DA die moorde ten sterkste veroordeel.
Madikizela het 'n beroep op die SAPD gedoen om vinnig op te tree en diegene aan te keer wat vir die moorde verantwoordelik is.